વડોદરાની વધુ એક કેફેમાંથી આઇપીએલ પરનો સટ્ટો રમતા બે પકડાયા
શનિવાર, એપ્રિલ 20 2019, 04:18 Hrs(IST)
નવગુજરાત સમય | Publish Date: Apr 5 2019 5:14PM
દીલ્હી કેપીટલ તથા સનરાઇઝ હૈદ્રાબાદ વચ્ચેની મેચ પર મોબાઇલ એપ્લીકેશન પર રમાતો હતો સટ્ટો
ભારતીય મહિલા ક્રિકેટ ટીમના કોચ તુષાર અરોઠેની કેફેમાંથી આઇપીએલ પર સટ્ટાના આરોપસર ધરપકડ કર્યાની ઘટના બાદ હવે પોલીસે કેફે પર ઘોંચ વધારી દીધી છે. વડોદરાના ફત્તેગંજ વિસ્તારમાં આવેલી હાઇ એચ. કાફેમાં પોલીસે છાપો મારીને આઇપીએલ અંતર્ગત દીલ્હી કેપીટલ તથા સનરાઇઝ હૈદ્રાબાદ વચ્ચે ચાલતી મેચ મોબાઇલ એપ્લીકેશન પર સટ્ટો રમી રહેલા બે નબીરાઓને પકડી પાડ્યા હતા.
પોલીસ સૂત્રોના જણાવ્યા અનુસાર ફત્તેગંજ વિસ્તારમાં સેવનસીઝ મોલની બાજુમાં આવેલા રોયલ હબ એપાર્ટમેન્ટના ચોથા માળે હાઇ એચ. કાફે ક્રાઇમ બ્રાન્ચે દરોડો પાડ્યો હતો. કાફેની ઓફીસમાં આઇપીએલની લાઇવ મેચ ટીપી વર જોઇને મોબાઇલમાં ચાલતી એક એપ્લીકેશનનો ઉપયોગ કરીને બુકીઓના સંપર્કમાં રહીને ક્રીકેટ પર સટ્ટો રમતા બે યુવાનો પકડી પાડ્યા હતા. વડોદરાના જ અકોટા જૈન દેરાસર પાસે આવેલી રાજકમલ સોસાયટી ખાતે રહેતો જૈનમ નીલયભાઇ શેઠ તથા વાસણા રોડ પર આવેલી વ્રજવિહાર સોસાયટી ખાતે રહેતો વિશાલ સમીરપ્રસાદ જોષીની પોલીસે ધરપકડ કરીને તેમની પાસેથી ૩.૯૨ લાખની કિમંતનો મુદ્દામાલ કબ્જે કર્યો હતો.
મોબાઇલ એપ્લીકેશન પર જેમની સાથે આ લોકો સટ્ટો રમતા હતા તેવા પાદરાની ભગ્યલક્ષ્મી સોસાયટી ખાતે રહેતા ઝુબેર યુસુફભાઇ ગરાસીયા, આજવા રોડ પર રહેતા સલમાન તથા સતીષભાઇ નામની વ્યક્તિની સામે પણ ગુનો દાખલ કરીને તેમને વોન્ટેડ બતાવવામાં આવ્યા છે. આ લોકો બ્રોફોરબેટ ડોટ કોમ નામની એપ્લીકેશન મારફતે સટ્ટો રમાડતા હતા. ક્રાઇમ બ્રાન્ચ દ્વારા આ તમામની સામે ગુનો દાખલ કરીને વધુ કાર્યવાહી શરૂ કરવામાં આવી છે.